
Datblygiadau a nodweddion polisi cyhoeddus ym maes polisi a chynllunio iaith
Y Gymraeg a’r Gernyweg: trosglwyddo iaith a chreu siaradwyr newydd

Cyflwyniad
Mae’r Gymraeg a’r Gernyweg yn ieithoedd Brythonaidd sydd wedi bod yn frodorol i Brydain ers cyn i’r Sacsoniad gyrraedd ar Brydain Fawr (Evans, 1969, t.293), gydag ymrwymiad gan Lywodraeth y Deyrnas Unedig i’w gwarchod o dan Siarter Ewrop ar gyfer Ieithoedd Rhanbarthol neu Leiafrifol (Council of Europe, 2025). Er gwaethaf eu tebygrwydd ieithyddol a hanesyddol, mae statws cyfoes y ddwy iaith yn wahanol iawn. Wrth i’r Gymraeg ffynnu mewn o leiaf rhai cymunedau yng Nghymru, gyda hawliau a chapasiti cynyddol i bobl fyw eu bywydau cyfan yn yr iaith (Comisiynydd y Gymraeg, 2026a), mae’r Gernyweg wedi diflannu fel iaith gymunedol – cyn gynnar â’r 18fed Ganrif – ac yn cynnal gradd o welededd yn awr trwy ymdrechion ymgyrchwyr fel prosiect Dasserghyans (adfywiad) (Broadhurst, 2020). Fodd bynnag, mae’r ddwy iaith yn wynebu heriau a bygythiadau tebyg gan y Saesneg fel iaith hegemonaidd, hyd yn oed os yw’r man cychwyn mewn lle gwahanol; p’un a ydynt yn siaradwyr rhugl ai peidio, mae’n rhaid i siaradwyr Cymraeg a Chernyweg ddewis o ddydd i ddydd i barhau gyda throsglwyddiad a defnydd yr iaith, o dan bwysau normadol sy’n ffafrio’r Saesneg. 
Bydd y traethawd hwn yn beirniadu fframweithiau o asesu trosglwyddiad iaith gan Fishman (2001) a Lewis a Simons (2010); bydd yn dangos bod yn rhaid i ni ystyried trosglwyddiad y tu hwnt i’r teulu gan yr ystod lawn o actorion sy’n ymwneud â chreu siaradwyr newydd, yn ogystal â throsglwyddiad rhwng y cenedlaethau, er mwyn asesu ymyriadau ieithyddol a chyflawni potensial polisi a chynllunio iaith. Yn ail, bydd y traethawd yn edrych yn fanwl at y Gymraeg a’r Gernyweg. Bydd yn ystyried sefyllfa bresennol y ddwy iaith o dan y fframweithiau. Wedyn, bydd yn ystyried data o ffynonellau amrywiol - ffurfiol (megis y Cyfrifiad) ac anffurfiol (megis ymddygiad ar gyfryngau cymdeithasol) – i asesu effaith polisïau cyhoeddus yng Nghymru a Chernyw, gan ddefnyddio enghreifftiau o gymunedau ieithyddol eraill fel pwyntiau cymharol. Yn y pen draw, bydd y traethawd yn dangos pwysigrwydd cysondeb rhwng nodau ymyriadau a’r hyn a fesurir, sef y data a gesglir, a chynnig argymhellion am le gallai dylunwyr polisi ganolbwyntio eu hymdrechion yn y dyfodol, er mwyn sicrhau taw creu siaradwyr newydd yw’r deilliant. 

Beirniadaeth fframwaith trosglwyddo iaith Fishman a’i oblygiadau ar gyfer polisi cyhoeddus ar y Gymraeg a’r Gernyweg
Mae cymunedau lle mae pobl yn defnyddio mwy nag un iaith heb ymyrraeth fwriadol yn bodoli ledled y byd; nid ffenomenon nodedig yw hon. Fel arfer, heb ymyrraeth allanol, bydd siaradwyr yn cyrraedd lefel cymhwysedd ymhob iaith sy’n addas i’w sefyllfa benodol ac sy’n ddefnyddiol iddynt (Edwards, 2012, t.5). Nid yw’r sefyllfa hwn yn golygu o reidrwydd y bydd un iaith neu’r llall yn dod dan fygythiad; mae llawer o gymunedau’n defnyddio dwy iaith neu fwy mewn rhannau gwahanol o’u bywydau (fel arfer, gydag un iaith sydd o statws uchel ac un o statws isel), mewn sefyllfa o ddiglosia sefydlog (Ferguson, 2000). 
Serch hynny, gall ‘shifft iaith’ ddigwydd lle mae’r ystod o barthau lle mae’r iaith o statws isel (neu lleafrifedig) yn cael ei defnyddio yn lleihau. Ym model dylanwadol Fishman (2001) – sy’n cael ei ddyfynnu yn Cymraeg 2050, strategaeth Llywodraeth Cymru (2017, t.14) - ‘gwrthdroi shifft iaith’ (reversing language shift) yw prosiect normadol, lle mae’r gymuned lleferydd (fel arfer, grŵp ethno-ieithyddol) yn defnyddio’r fframwaith Graddfa Tarfu Rhyng-Genhedlaeth (GIDS) i werthuso bywiogrwydd empirig eu hiaith, a chymryd camau gweithredu i herio’r shifft hwn, gyda ffocws penodol ar gamau gweithredu i ‘ennill’ (attain) diglosia, ac/neu ‘trosgynnu’ (transcend) diglosia. Mae’r camau ‘ennill’ diglosia yn ffocysu ar drosglwyddiad yr iaith rhwng y cenedlaethau a llythrennedd; mae’r camau ‘trosgynnu’ yn ffocysu ar addysg drwy gyfrwng yr iaith lleafrifedig, ac wedyn ar ei defnydd mewn gweithleoedd, gwasanaethau cyhoeddus a’r cyfryngau torfol. 
Mae mewnwelediadau craidd Fishman (2001) nad ydy statws neu ddeddfwriaeth o reidrwydd yn amodau digonol i greu amgylchiadau ffafriol i drosglwyddiad a defnydd iaith (er eu bod nhw’n aml yn amodau angenrheidiol), a dylai ymgyrchwyr ganolbwyntio eu hymdrechion ar y cam cywir, yn allweddol. Serch hynny, er gwaethaf pa mor ddylanwadol y mae e wedi bod, mae Fishman hefyd yn cyfaddef bod nifer o fylchau yn y fframwaith, o ran ei allu ymarferol i ragweld trosglwyddiad a defnydd ieithoedd lleafrifedig (yn enwedig, fel y gwelwn, yn oes y cyfryngau cymdeithasol) - yn ogystal â’i gyfyngiadau damcaniaethol. Yn gyntaf, er bod Fishman yn cyflwyno dadleuon perswadiol (a normadol) o blaid i grwpiau ethno-ieithyddol fabwysiadu agweddau cadarnhaol tuag at eu hieithoedd, nid yw’r fframwaith yn darparu model i ragweld shifftiau iaith penodol yn empirig cyn iddynt ddigwydd, heblaw am sôn mewn termau cyffredinol am ffactorau fel y deinameg pŵer o dan amodau imperialaeth a chyfalafiaeth sy’n ymyleiddio ieithoedd lleafrifedig a’u cymunedau. Nid yw’r fframwaith yn egluro pam mae angen ar y gymuned ethno-ieithyddol ‘drosgynnu’ diglosia, yn hytrach na byw’n gyfforddus ganddo; mae’n awgrymu taw moderneiddio mewn cenedl-wladwriaeth yw’r bygythiad anochel i bob iaith lleafrifedig, ond heb gyfiawnhau’r safbwynt yma’n empirig. Ar ben hynny, er bod pob cam ar y raddfa’n awgrymu dangosyddion i ddadansoddi sefyllfa iaith yn wrthrychol mewn egwyddor, mae sut i’w defnyddio’n ymarferol yn agored i ddehongliad. Er enghraifft, petasem yn gofyn a yw ‘pob plentyn’ mewn cymuned yn dysgu’r iaith gartref, ble mae ffin y gymuned, o ystyried y bydd gan bob cymuned eithriadau? Yn achos y Gymraeg, a ddylem gynnwys Cymru y tu hwnt i’r cadarnleoedd (megis Sir Fynwy) – os na, ar ba lefel o ddwysedd y dylem eithrio cymunedau o’r dehongliad?
Yn ogystal, er bod Fishman (2001, t.465) yn cydnabod bodolaeth siaradwyr y tu hwnt i’r gymuned ethno-ieithyddol (er enghraifft, siaradwyr newydd sy’n dysgu’r iaith allan o ddiddordeb), nid yw’r fframwaith yn dychmygu rôl ar eu cyfer. Yn enwedig mewn byd gyda chymaint o fudo, mae’n anodd mynnu bod hyn yn safbwynt cynaliadwy; hefyd, mewn gwirionedd, er bod siaradwyr newydd yn codi cwestiynau pwysig o ran cyfreithlondeb, mae’r rhan fwyaf o raglenni cynllunio iaith yn cyfeirio at eu potensial i fywiogi’r iaith (O’Rourke, 2018). Fel y cyfryw, ymddengys fod anghysondeb rhwng ontoleg eang Fishman o ran pwy sy’n cael eu cynnwys mewn cymuned ieithyddol, a’i epistemoleg o ran pa actorion sy’n cyfrif ym mhrosiect gwrthdroi’r shifft iaith. Yn yr un modd, fe ddaw anhyblygrwydd epistemoleg Fishman (2001, t.458) yn amlwg wrth iddo fynegi amheuaeth tuag at ddilysrwydd defnydd rhithwir iaith fel dangosydd bywiogrwydd iaith; cyflwynwyd GIDS cyn i gymunedau ar gyfryngau cymdeithasol ddod i amlygrwydd a chreu ‘anadleoedd’ i unigolion heb gyfleoedd i gwrdd wyneb-yn-wyneb ail-ddychmygu posibiliadau i rwydweithio drwy gyfrwng eu hieithoedd (Cunliffe, 2021).  
Yn olaf, er bod fframwaith Fishman yn darparu offeryn defnyddiol i werthuso sefyllfa bresennol yr iaith, nid yw’r fframwaith yn ystyried tueddiadau’r iaith - er enghraifft, lle mae prosiect gwrthdroi shifft iaith wedi bod yn llwyddiannus. Mae fframwaith GIDS wedi’i ehangu gan Lewis a Simons (2010) yn mynd i’r afael â’r mater drwy ychwanegu categorïau i wahaniaethu rhwng colled iaith ac adfywiad iaith. Yn nodedig, mae graddfa Lewis a Simons yn gwahaniaethu hefyd rhwng ieithoedd ‘diflanedig’, a ‘chwsg’ (lle gall yr iaith chwarae rôl symbolaidd, hyd yn oed os nad yw’n cael ei siarad). Mae hyn yn agor gofod i ddychmygu dyfodol ar gyfer ieithoedd fel y Gernyweg a chydnabod ymdrechion ymgyrchwyr dros y blynyddoedd, yn hytrach na chymryd yn ganiataol bod y shifft iaith yn un anwrthdroadwy; wedi’r cyfan, mae cyfranwyr at ymgynghoriad ar strategaeth Cyngor Cernyw ar gyfer y Gernyweg yn cytuno y dylai’r Gernyweg fod yn ‘yeth kemenethek, kewsys yn ledan’ (iaith gymunedol, a siaredir yn eang) (Cornwall Council, 2015, t.7). Er efallai bod gan fodel Lewis a Simons yr un diffygion o ran defnyddio’r fframwaith i ragweld tueddiadau cyn iddynt ddigwydd, ac o ran ei ddefnyddio i werthuso sefyllfa iaith yn wrthrychol, mae’n dod â thipyn o optimistiaeth a hyblygrwydd i sut i ni asesu bywiogrwydd a throsglwyddiad iaith. 
Felly, bydd y traethawd hwn yn ystyried polisïau cyhoeddus tuag at drosglwyddiad y Gymraeg a’r Gernyweg yng ngoleuni’r ystyriaethau uchod. Yn enwedig, bydd yn ystyried, wrth i ddarlunwyr polisïau yng Nghymru a Chernyw gyflwyno ymyriadau penodol i annog trosglwyddiad yr iaith a chreu siaradwyr newydd, boed o fewn teuluoedd neu y tu hwnt; sut maent wedi ymateb i’r her o ddiffinio’r gymuned ieithyddol (h.y. pwy a ble sy’n cyfrif); sut maent yn dehongli sefyllfa’r Gymraeg a’r Gernyweg mewn deinameg pŵer yn erbyn y Saesneg; y meysydd lle maent yn ymyrryd; a sut maent yn deall ac ymateb i dueddiadau mewn defnydd yr ieithoedd.

Cymraeg
Y Gymuned Ieithyddol
Mae achos y Gymraeg – yn enwedig, amrywiaeth sefyllfa llawr gwlad yr iaith mewn cymunedau gwahanol – yn dangos anhyblygrwydd graddfeydd Fishman (2001, t.466) a Lewis a Simons (2010), a’r heriau cyfatebol o’i weithredu mewn ymarfer. Ar yr un pryd, mae’r fframweithiau’n ein caniatáu i ystyried ymyriadau cydamserol ar lefelau ac mewn meysydd gwahanol mewn prosiect gwrthdroi shifft iaith, sy’n arbennig o berthnasol i sefyllfa’r Gymraeg. 
Gallai’r dystiolaeth gefnogi’r safbwynt bod y Gymraeg yn ffitio ar bron bob lefel graddfa Fishman, o 6 ac i fyny. Mae trosglwyddiad rhwng y cenedlaethau’n digwydd, ond, er gwaethaf ewyllys da ledled y gymuned ethno-ieithyddol – ffeindiodd arolwg barn YouGov (2025) bod 67% o Gymry’n cefnogi ymdrechion i ehangu defnydd yr iaith – dim ond lleiafrif sy’n ei siarad: tua 538,000 (17.6% o’r boblogaeth) yn ôl Cyfrifiad 2021, neu 843,500 (27.4% o’r boblogaeth) yn ôl yr Arolwg Blynyddol o’r Boblogaeth (Llywodraeth Cymru, 2025a). Er gwaethaf y gwahaniaethau arwyddocaol rhwng yr ystadegau yma, mae’n amlwg bod y tuedd hir-dymor yn sefydlog neu’n lleihau’n araf, yn enwedig yn ei chadarnleoedd (Comisiynydd y Gymraeg, 2026b), a bod y Gymraeg yn iaith lleafrifedig o hyd. Wedi dweud hynny, mae tystiolaeth o wrthdroi’r shifft iaith tuag at Saesneg yn Ne-Ddwyrain Cymru, lle mae nifer siaradwyr y Gymraeg wedi tyfu (Comisiynydd y Gymraeg, 2026b). O ystyried yr ymdrechion actif ac uchelgeisiol ar ran grwpiau trydydd sector megis Cymdeithas yr Iaith (Gruffydd Jones, 2022) i amddiffyn a thyfu’r Gymraeg ers galwad i’r arfau Tynged yr Iaith (Lewis, 1962), mae’n amlwg bod perchnogaeth eang dyfodol yr iaith ar draws y gymuned ethno-ieithyddol, felly, o dan fframwaith wedi’i ehangu Lewis a Simons (2010, t.15), dylai’r Gymraeg fod o leiaf ar lefel 6a (‘egnïol’) gyda thuedd cadarnhaol, er nad o reidrwydd a ydy’n ffitio’r meini prawf llym o ‘bob plentyn’ yn siarad yr iaith gartref. 
O ran y dangosyddion ansoddol o dan ‘trosgynnu’ diglosia ar lefelau 1-4 fframwaith Fishman, mewn egwyddor, mae’r dystiolaeth yn awgrymu sefyllfa iach i’r iaith, bron i’r un safon â’r hyn y byddai grŵp ethno-ieithyddol mwyafrifol yn ei fwynhau mewn chenedl-wladwriaeth. Mae siaradwyr Cymraeg yn mwynhau hawliau cryf i gael mynediad at wasanaethau cyhoeddus o dan Safonau’r Gymraeg, gan gynnwys addysg (hyd at addysg uwch) drwy gyfrwng y Gymraeg (Comisiynydd y Gymraeg, 2026c), ac – er nad oes yr un rhwymedigaethau ar y sectorau preifat a gwirfoddol – ystod gynyddol o wasanaethau masnachol hefyd (Comisiynydd y Gymraeg, 2026d). 
Fel y nodir uchod, mae’n bwynt dadleuol i ba raddau bod yr hawliau hyn yn trosglwyddo i ymddygiad cymdeithasol o ran defnydd yr iaith. Er enghraifft, ar lefelau 1-3 fframwaith Fishman, a oes ots os oes gen i hawl i siarad Cymraeg yn y swyddfa os nad oes neb arall yn ei siarad? Allwn ni ddisgrifio cyfryngau fel S4C neu Radio Cymru yn ‘dorfol’ os nad ydynt yn dylanwadu ar y sffêr cyhoeddus y tu hwnt i’w cynulleidfaoedd rheolaidd? Byddai’n ddiddorol ymchwilio i effaith ymyriadau sy’n anelu at ‘drosgynnol’ diglosia ar ‘ennill’ diglosia yn y lle cyntaf – yn enwedig, y rôl y maent yn ei chwarae mewn creu amgylchiadau ffafriol i drosglwyddiad a defnydd yr iaith yn gyffredinol. Dyma’r hyn fyddai theori newid ‘olwyn Catrin’ (Strubell, 1998), sy’n awgrymu y dylai twf mewn siaradwyr iaith arwain yn naturiol at fwy o wasanaethau a nwyddau sydd ar gael yn yr iaith, ac i’r gwrthwyneb, yn ei ragweld.  
Polisi Cyhoeddus
Ar ôl orthrwm o’r Oesoedd Canol hyd at yr 20fed Ganrif, mae’r Gymraeg yn mwynhau cyd-destun deddfwriaethol fwyfwy ffafriol heddiw, yn enwedig ers datganoliad pŵer i Fae Caerdydd. Sefydlodd Mesur y Gymraeg (Cymru) 2011 – sy’n adeiladu ar y cynnydd cyffredinol a gyflawnwyd o dan Ddeddf y Gymraeg 1993 a Deddf yr Iaith Gymraeg 1967 – yr egwyddor na ddylai’r Gymraeg gael ei thrin yn llai ffafriol na’r Saesneg; cadarnhaodd y Gymraeg yn iaith swyddogol Cymru am y tro cyntaf; a chreodd rôl Comisiynydd y Gymraeg (Llywodraeth Cymru, 2025b). Yn dilyn y ddeddfwriaeth, cafodd Cymraeg 2050: Miliwn o Siaradwyr – strategaeth Llywodraeth Cymru (2017) ar gyfer yr iaith – ei gyhoeddi, gydag amcanion strategol penodol o ran trosglwyddiad yr iaith a chreu siaradwyr newydd. Er bod Llywodraeth Cymru wedi adlewyrchu’n uniongyrchol ei galw penodol am darged o filiwn o siaradwyr, mae ymgyrchwyr Cymdeithas yr Iaith (2020) yn dadlau nad oedd y ddeddfwriaeth na’r strategaeth yn ddigon uchelgeisiol i gyflawni ‘dinasyddiaeth Gymraeg i bawb’. Serch hynny, mae’n werth cymharu’r sefyllfa ddeddfwriaethol cymharol ffafriol yn y Deyrnas Unedig â’r hyn y mae ymgyrchwyr o blaid ieithoedd lleafrifedig en ei wynebu yn Ffrainc, lle – hyd yn oed ar ôl meithrin consensws trawsbleidiol o blaid Le Loi Molac 2021 – mae’r Cyfansoddiad yn amddiffyn statws y Ffrangeg yn llym iawn, ac yn creu rhwystrau i ymdrechion i gryfhau ieithoedd eraill mewn ymarfer (Marsal, 2023). 
Mae ‘Cynyddu nifer y siaradwyr Cymraeg’ yn ffurfio Thema 1 o strategaeth Cymraeg 2050 (Llywodraeth Cymru, 2017, tt.31-46); o ran pwy a ble sy’n cyfrif, mae’n amlwg bod awduron y strategaeth am gynnwys Cymru gyfan fel un gymuned ethno-ieithyddol, gan fod sôn am sicrhau bod gan bob plentyn yr un mynediad at y Gymraeg ‘ledled Cymru’. Mae’r strategaeth yn cynnig trosglwyddiad rhwng y cenedlaethau fel un agwedd ar greu siaradwyr; mae’r ffaith bod y nod hwn yn ymddangos yn gyntaf yn awgrymu taw hyn yw’r flaenoriaeth. Fodd bynnag, mae’r strategaeth yn cydnabod pwysigrwydd cynllunio caffael y tu hwnt i’r teulu, sef addysg blynyddoedd cynnar a statudol wrth greu siaradwyr - yn ogystal â sicrhau bod gan bawb, waeth beth fo’u lefel o Gymraeg, cyfleoedd i barhau i ddatblygu’u sgiliau mewn addysg ôl-orfodol. Yn olaf, mae’r strategaeth yn ymrwymo i sicrhau bod y gweithlu a’r adnoddau yn bodoli i gefnogi twf nifer siaradwyr y Gymraeg. 
Er bod Cymraeg 2050 (Llywodraeth Cymru, 2017, t.32) yn nodi targedau i rai o’r amcanion, ar y cyfan, mesurau mewnbwn yw’r rhain (e.e. mwy o grwpiau meithrin ac athrawon dwyieithog); dim ond un sy’n mesur allbwn (‘o leiaf 70 y cant o’r dysgwyr [yn] gallu dweud erbyn 2050 eu bod yn gallu siarad Cymraeg erbyn iddynt adael yr ysgol’). Gallai defnydd mesurau mewnbwn helpu i ffocysu ymdrechion yr awdurdodau ar gamau pwysig, ond heb fesurau allbwn cyflawn mae’n anodd asesu effaith go iawn yr ymyriadau hyn. Mae’n ddiddorol bod y strategaeth yn dyfynnu ystadegau o Gyfrifiad 2011 am drosglwyddiad mewn teuluoedd a phwysigrwydd teilwra ymyriadau yn eu hôl (Llywodraeth Cymru 2017, t.34) – ond heb gynnig targedau ar gyfer trosglwyddiad mewn teuluoedd. 
O ran galluogwyr deddfwriaethol i gefnogi cynllunio caffael, Deddf y Gymraeg ac Addysg (Cymru) 2025 yw’r ymyriad allweddol. Mae’r Ddeddf hon yn symleiddio dosbarthiad ysgolion ar sail iaith, gyda disgwyliadau clir ar gyfer cyfran yr addysg a ddarperir yn y Gymraeg. Yn allweddol, mae’n gosod canlyniad ieithyddol i bob plentyn adael yr ysgol gyda lefel o Gymraeg sy’n cyfateb â B2 o dan Fframwaith Cyfeirio Ewropeaidd Cyffredin (CEFR) (Llywodraeth Cymru, 2025c). O ran trosglwyddiad rhwng y cenedlaethau, mae prosiectau a ariennir gan Lywodraeth Cymru’n cynnwys Cymraeg i Blant (Llywodraeth Cymru, 2019), prosiect sy’n anelu at gefnogi rhieni a theuluoedd i ddatblygu defnydd cartrefol a chymdeithasol y Gymraeg yn y blynyddoedd cynnar drwy weithgareddau megis ioga baban ac amser stori. Fodd bynnag, ar yr argraff gyntaf, mae’n amlwg bod rhywfaint o anghysondeb rhwng yr amcanion uchod, a nod y prosiect, sef ‘cynyddu nifer y plant mewn addysg cyfrwng Cymraeg’ (Llywodraeth Cymru, 2019, t.21): heb os, gall annog defnydd y Gymraeg gartref arwain at ymgysylltiad hwyrach ag addysg ffurfiol cyfrwng Cymraeg, ond nid yr un nod ag annog trosglwyddiad rhwng y cenedlaethau yw hyn, a byddai dangosyddion llwyddiant yn hollol wahanol.   
Dangosyddion Data
Mae Llywodraeth Cymru (2023) wedi cyhoeddi dadansoddiad data Cyfrifiad 2021 o ddangosyddion trosglwyddiad y Gymraeg rhwng y cenedlaethau, a’i gymharu â Chyfrifiad 2011; mae hyn yn darparu man cychwyn i werthuso effeithlonrwydd polisïau cyhoeddus yn y maes. Ystyriodd y dadansoddiad yma gyfran plant 3-4 oed oedd yn gallu siarad Cymraeg yn ôl math o deulu. Dangosodd y dadansoddiad sefydlogrwydd, neu ar ei waethaf ddirywiad araf, ar y cyfan, gyda 82.2% o blant 3-4 oed yn siarad Cymraeg mewn teuluoedd gyda dau neu fwy o oedolion sy’n siarad yr iaith yn 2011, a 80.7% yn 2021. Mewn cartrefi un rhiant, mae’r un patrwm, ond o fan cychwn is: 53.3% yn 2011 i 52.1% yn 2021. Mewn cartrefi cwpl gyda dim ond un rhiant sy’n siarad Cymraeg, mae’r gostyngiad wedi bod yn gyflymach: 45.4% yn 2011 i 40.4% yn 2021. Mae dadansoddiad o wahaniaethau yn ôl rhyw’r rhiant yn datgelu llun diddorol (Llywodraeth Cymru, 2024): er nad oes gwahaniaeth mewn cartrefi un rhiant, mewn teuluoedd o ddwy o fwy o oedolion lle dim ond un rhiant yn siarad Cymraeg, dim ond 34% yn trosglwyddo’r Gymraeg i’r plant lle mae’r rhiant sy’n siarad Cymraeg yn ddyn, ond 45% lle mae’n fenyw. 
Mae awduron Cymraeg 2050 yn ymwybodol o’r angen i deilwra eu hymyriadau’n briodol i gefnogi trosglwyddiad y Gymraeg rhwng y cenedlaethau yn ôl math o deulu (Llywodraeth Cymru, 2017, t.34). Mae gwerthusiad Cymraeg i Bawb (Llywodraeth Cymru, 2019, t.34) yn cydnabod yr angen hwn hefyd. Fodd bynnag, i ategu’r ioga baban, nid oes llawer o dystiolaeth o syniadau arloesol sydd wedi’u hanelu at deuluoedd un rhiant neu dadau, er bod y data wedi dangos ers 2011 taw dyma le mae’r bylchau. Nid yw’n glir a yw hyn yn sgil effaith y ffocws amhriodol ar dyfu addysg cyfrwng Cymraeg yn y prosiect Cymraeg i Bawb, sydd wedi tynnu sylw oddi wrth ymyriadau y byddai’n fwy effeithiol – neu adlewyrchiad ideoleg iaith (Spolsky, 2004, yn Hodges a Prys, 2019) gudd i flaenoriaethu, neu ddibynnu ar, addysg ffurfiol yn hytrach na throsglwyddiad mewn teuluoedd. 
Cernyweg
Y Gymuned Ieithyddol
O dan fframwaith Fishman (2001, 466), ni fyddai lle ar gyfer y Gernyweg. Ar y cyfan, nid oes trosglwyddiad rhwng y cenedlaethau, heblaw am rai enghreifftiau eithriadol, megis y cantorion Cernyweg a Chymraeg Gwenno ac Ani Glass, merched yr academydd ac arbenigwr y Gernyweg Tim Saunders (Wikipedia, 2025). Y ffaith bod Gwenno, llysgennad yr iaith sydd mwy na thebyg â’r proffil mwyaf uchel, wedi disgrifio ei phlentyndod yn ‘living in a sort of cult of four people’ (Petridis, 2018) yn gyhoeddus yn dangos pa mor anarferol yw teuluoedd o’r math yma. Ar ben hynny, hyd yn oed lle mae enghreifftiau o drosglwyddiad rhwng y cenedlaethau’n bodoli, nid ydynt wedi’u cysylltu’n ddaearyddol, neu’n ffurfio cymunedau lleol o siaradwyr Cernyweg o rywfaint o ddwysedd a allai gael eu harsylwi i fesur trosglwyddiad rhwng y cenedlaethau; wedi’r cyfan, mae’r teulu Saunders yn byw y tu allan i Gernyw, yng Nghaerdydd.  
Serch hynny, o dan fframwaith wedi’i ehangu Lewis a Simons (2010, tt.112,117), mae digon o dystiolaeth i awgrymu bod y Gernyweg o leiaf ar lefel 9, gyda thuedd gadarnhaol (tuag at dyfu), sef yn iaith ‘wedi’i hail-ddarganfod’ (yn hytrach nag iaith ‘gwsg’) – neu hyd yn oed ar lefel 8b, sef yn iaith ‘wedi’i hail-gyflwyno’ (yn hytrach nag iaith ‘bron wedi diflannu’). Mae ystod o fentrau mewn gwasanaethau cyhoeddus - er enghraifft, Konsel Kernow (Cyngor Cernyw) yn annog staff i ddefnyddio cyfarchion Cernyweg gyda chleientiaid (BBC News, 2015) – ochr yn ochr â mentrau cymunedol megis An Rosweyth (Y Rhwydwaith), sefydliad ymbarél o dan faner Speak Cornish (2025); pwysau llawr gwlad i ehangu’r hyn sydd ar gael yn y Gernyweg, gan gynnwys cais i briodi yn y Gernyweg (BBC News, 2021); a diwylliant poblogaidd megis effaith cerddoriaeth Gwenno ar fri’r iaith (Haarmann, 1990, yn Mesthrie, 2009, t.374). Mae hyn i gyd yn awgrymu bod cynllunio iaith yn digwydd yn weithredol ar lefelau macro, meso a micro (Baldauf, 2006, yn Hodges a Prys, 2019, t.208), sy’n ymddangos i adlewyrchu perchnogaeth boblogaidd ar ran y gymuned ethno-ieithyddol; nid prosiect o’r brig i lawr i ddiwallu gofynion y Siarter yn unig, heb ystyried defnydd go iawn, yw hyn.  
Fodd bynnag, er gwaethaf y consensws cyffredinol bod nifer siaradwyr Cernyweg yn tyfu (BBC News, 2024), mae consensws hefyd bod hi’n hynod anodd profi hyn, neu amcangyfrif gydag unrhyw faint o gywirdeb. Ar ben hynny, gan fod y rhifau mor isel yn y lle cyntaf, gallai amrywiadau bach ddylanwadu’r holl ddadl am sefyllfa’r iaith. Yn y Cyfrifiad 2021, mae 565 o bobl yn nodi taw’r Gernyweg yw eu prif iaith, yn eu plith 471 sy’n byw yng Nghernyw (Office for National Statistics, 2023), yn gymharol â 557 (464 yng Nghernyw) yn 2011 (Sayers et al, 2019, t.6) – ymhob achos, llai na 0.1% o boblogaeth Cernyw. Mae hyn yn awgrymu twf bach (neu, o leiaf, sefydlogrwydd). O ystyried pa mor broblemus yw’r cysyniad o ‘brif iaith’ wrth i ni siarad am iaith lle nad oes y rhan fwyaf o wasanaethau cyhoeddus ar gael – heb sôn am hunan-adrodd ymddygiad cartrefol – byddai’n anodd dychmygu sut y gallai awdurdodau neu ymgyrchwyr ddefnyddio’r data yma i gynllunio ymyriadau ieithyddol, neu werthuso effeithiolrwydd yr ymyriadau hyn. Trwy gymharu’r data â ffynonellau eraill, gan gynnwys arolwg gan Cornish Language Partnership, mae Sayers et al (2019, t.6) yn awgrymu taw dim ond 80 o siaradwyr Cernyweg fel ‘prif iaith’ sydd; mae ymchwil gan PDA Research yn awgrymu bod hi’n bosibl taw mwy na 3000 o siaradwyr Cernyweg ar ryw lefel sydd (Ferdinand, 2018, t.57), ond ar sail sampl fach iawn. Mae Anna Gelderd, AS De-Ddwyrain Cernyw, yn honni bod y fenter Go Cornish (a ariennir gan Konsel Kernow) wedi cyrraedd 8000 o ddysgwyr yn 51 o ysgolion yng Nghernyw (UK Parliament, 2025). Beth bynnag, wrth gynllunio gwasanaethau neu gyfleoedd i ddatblygu’r Gernyweg fel iaith gymunedol, dylai unrhyw bolisi gydnabod bod gan y Gernyweg ychydig iawn o siaradwyr rhugl neu fel ‘prif iaith’, ond lefelau iach o ddiddordeb gan ddysgwyr ar lefelau gwahanol.   
Polisi Cyhoeddus
Yn dilyn canrifoedd o danseilio gan y wladwriaeth – yn enwedig, gosod y Llyfr Gweddi yn Saesneg yn 1549 - diflannodd y Gernyweg ‘draddodiadol’ fel iaith gymunedol erbyn diwedd y 18fed Ganrif. Fodd bynnag, mae tystiolaeth o deuluoedd ac unigolion oedd yn siarad Cernyweg drwy’r 19eg Ganrif yn awgrymu nad oedd yr iaith wedi diflannu’n llwyr erbyn cychwyn y Dasserghyans gan Henry Jenner ar ddechrau’r 20fed Ganrif; byddai hyn yn golygu bod traddodiad parhaus rhwng y Gernyweg ‘draddodiadol’ a’r iaith adfywiedig (Broadhurst, 2025). Fel cymhariaeth, ystyriwn achos Norn, a ddiflannodd fel iaith gymunedol dros yr un cyfnod yn Shetland ac Orkney drwy shifft ieithyddol i Scots, mewn ardal gyda hunaniaeth ethno-ieithyddol cryf a thraddodiad parhaus o ddefnydd geiriau ac ymadroddion yn symbolaidd (Knooihuizen, 2005). Er gwaethaf symudiad adfywiad actif Ny-Norn, mae’r gymuned heb fod yn llwyddiannus eto o ran creu siaradwyr newydd (De Rinaldis Valle, 2024). 
Wrth fyfyrio ar y cwestiwn o sut i ddiffinio’r gymuned ethno-ieithyddol a pha actorion sy’n cyfrif mewn trosglwyddiad yr iaith, mae achos y Gernyweg yn codi cwestiynau pwysig o ran y cydbwysedd rhwng cyfreithlondeb hanesyddol ac academaidd, a chreu amgylchiadau sy’n ffafriol i drosglwyddiad (neu gaffael) yr iaith – a’r rôl bwysig o ideoleg yn y ddadl yma (Davies-Deacon, 2016). Canolbwyntiodd y Dasserghyans ar gynllunio corpws (Haugen, 1959, yn Mesthrie, 2009, t.374), gyda chynigion amrywiol ar sut i sillafu’r Gernyweg adfywiedig, gan gynnwys (ymhlith eraill) Kernewek Unys (Cernyweg Unedig), oedd yn pwysleisio’r cysylltiad gyda’r Llydaweg fel ‘iaith chwaer’ o’r teulu Brythonaidd, oedd yn wynebu heriau tebyg; a Kernewek Kemmyn (Cernyweg Cyffredin), ar sail ffonoleg y Gernyweg er mwyn hwyluso’i dysgu. Parhaodd y ‘rhyfeloedd sillafu’ drwy’r 20fed Ganrif, a greodd awyrgylch anghyfforddus ar gyfer Cernywiaid oedd â diddordeb yn eu hiaith a’u treftadaeth ond nad oedd eisiau ymuno â dadl academaidd ymylol. [Wrth gwrs, mae’n werth nodi nad yw dadl frwd ynghylch safoni iaith lleafrifedig yn unigryw i’r Gernyweg, fel y mae enghreifftiau megis Rumantsh Grischun yn y Swistir (Berthele, 2015) yn ei ddangos.] Wrth i’r Gernyweg gael ei chydnabod yn ffurfiol o dan Rhan II o Siarter Ewrop ar gyfer Ieithoedd Rhanbarthol neu Leiafrifol yn 2002, nid oedd y ddadl hon wedi’i ddatrys eto; yn 2008, o dan bwysau gan awdurdodau i gyrraedd cyfaddawd, cafodd Furv Skrifys Savonek (Ffurf Ysgrifenedig Safonol) ei fabwysiadu gan Maga / Cornish Language Partnership (sefydliad ymbarél ar gyfer cyrff cyhoeddus a thrydydd sector) a Gorsedh Kernow (Sayers, 2012). 
Ers hynny, ac yn enwedig ers diddymiad Maga a throsglwyddiad ei bwerau i Konsel Kernow, mae’r ffocws ym mholisi cyhoeddus ar y Gernyweg wedi symud tuag at ymyriadau i gefnogi cynllunio caffael – neu, i’w ail-fframio mewn termau trosglwyddiad sy’n briodol ar gyfer iaith heb gymuned organig o siaradwyr, trosglwyddo’r iaith yn actif o arbenigwyr i siaradwyr newydd yn y gymuned. Yn Strateji an Yeth Kernewek (Strategaeth y Gernyweg) 2015-2025 (Cornwall Council, 2015), mae’r amcanion o dan gategorïau Cynllunio Caffael a Chynllunio Defnydd yr Iaith yn ymddangos cyn y rhain Cynllunio Statws a Chynllunio Corpws, gyda phwyslais ar gyfleoedd i ddysgu’r Gernyweg mewn ysgolion cynradd, a’i hymarfer yn gymdeithasol. Mae’r amcanion Defnydd yr Iaith yn cynnwys datblygu sesiynau clonc Yeth an Werin (Iaith y Werin), ond hefyd presenoldeb y Gernyweg yn y cyfryngau traddodiadol a chymdeithasol a digwyddiadau celfyddydol. 
Yn rhyfedd ddigon, nid yw’r Strateji yn sôn o gwbl am drosglwyddiad rhwng y cenedlaethau ymhlith rhieni sy’n siarad Cernyweg. Nid yw hi’n glir a yw hyn am resymau ymarferol neu ideolegol. A fyddai’n rhy ddadleuol yn wleidyddol i wario arian cyhoeddus ar hyn? A yw ideoleg iaith yr awdurdodau yn gyfforddus gyda statws y Gernyweg yn ail iaith Cernyw? Neu a yw’r awdurdodau yn cymryd yn ganiataol y byddai’r teuluoedd sydd â diddordeb ar y cyfan yn ddigon ymrwymedig i’w wneud heb ymyriad?
Dangosyddion Data
Fel y gwelsom, mae data parthed siaradwyr Cernyweg yng Nghyfrifiad 2011 a 2021 ac mewn ffynonellau academaidd yn hynod gyfyngedig. Mae rhanddeiliaid wedi gwneud sylwadau ar ddiffyg data yn gyffredinol mewn cyfarfod cyhoeddus Dalva an Yeth Kernewek (Fforwm y Gernyweg) (Konsel Kernow, 2025); fodd bynnag, mae rhai dangosyddion sydd ar gael drwy ffynonellau amgen. Gallai ystyried newidiadau mewn ymgysylltiad â’r ystod o ymyriadau y mae’r awdurdodau wedi ffocysu arnynt fod yn ymarfer mwy defnyddiol i bennu effeithiolrwydd y Strateji. Gallai hyn gynnwys dysgwyr newydd mewn rhaglenni a gefnogir gan Maga neu Konsel Kernow; ymgeiswyr arholiadau Kesva an Taves Kernewek (Bwrdd yr Iaith Gernyweg); mynychwyr cyfleoedd i ddefnyddio’r Gernyweg yn y gymuned; ac aelodau tudalennau Cernyweg ar gyfryngau cymdeithasol. 
Mae cofnodion y Dalva yn dangos gostyngiad yn y nifer o ysgolion sy’n cymryd rhan yn rhaglen Go Cornish, o 43 yn 2023 i 30 yn 2025 – ond gyda lefel uwch o ymgysylltiad ymhlith rhai ohonynt, gyda 6 yn ennill y Wobr Efydd (sy’n cydnabod lefel penodol o ymrwymiad i’r iaith) yn 2023 ac 11 yn 2025 (Cornwall Council, 2023; Konsel Kernow, 2025). Mae gwerthusiad Prifysgol Caerwysg (Neale et al, 2025, tt.19-25) yn nodi hefyd y diffyg athrawon sydd wedi’u hyfforddi neu lwybr i ddatblygu sgiliau Cernyweg mewn ysgolion uwchradd; ac yn codi cwestiwn am sut i ddod o hyd i ddefnydd optimaidd o adnoddau sy’n cydnabod cefnogaeth eang gan y gymuned o blaid mwy o gyfleoedd i ddysgu’r Gernyweg mewn ysgolion, ochr yn ochr â’r nod o annog lefelau uwch o’r iaith a datblygu arfer da. Hyd yn oed os ydy Go Cornish wedi cyrraedd 8000 o ddysgwyr mewn egwyddor, nid oes tystiolaeth sy’n dangos bod hyn yn golygu eu bod yn siarad Cernyweg bellach i unrhyw lefel, a byddai’n ddiddorol clywed gan ysgolion sydd wedi gadael y rhaglen am eu rhesymau a’r effaith canol- neu hir-tymor o’u cyfranogiad ar ddisgyblion. 
O ran dysgwyr sy’n oedolion, mae cofnodion y Dalva yn 2023 yn nodi bod 254 o fyfyrwyr yn dysgu’r Gernyweg mewn 42 o ddosbarthiadau, gyda mwy o ddysgwyr canolradd-uwch (87) na mynediad (79) am y tro cyntaf (Cornwall Council, 2023, t.2). Mae’n anodd dod o hyd i ddata ar gyfer blynyddoedd eraill sy’n dangos tuedd clir, ond mae adroddiadau blynyddol Kesva an Taves Kernewek (2026), sy’n trefnu arholiadau, yn dangos tueddiad cadarnhaol ar y cyfan o ymgeiswyr, yn tyfu’n flynyddol o 68 (2017) i 89 (2022), gyda chwymp i 75 yn 2023. Byddai hyn yn awgrymu ymrwymiad cynyddol i’r iaith ar ran siaradwyr newydd – ond nid yw hyn o reidrwydd yn cyfieithu i newid mewn ymddygiad cymdeithasol. Er bod adroddiad Prifysgol Caerwysg (Neale e tal, 2025, 23-24) yn nodi cyfleoedd newydd i siaradwyr gymdeithasu’n y Gernyweg gan gynnwys digwyddiadau megis Pennseythun Gernewek (Penwythnos Gernyweg), Dy’Sadorn Kernewek (Dydd Sadwrn Cernyweg) a Bos Lowen (Bod yn Llawen), nid oes data am fynychwyr. Mae’r gwerthusiad dibynnu ar ddangosyddion ansoddol (ac, fel y mae’r awduron yn ei gyfaddef, tystiolaeth anecdotaidd o’r hyn sydd ar gael), felly ni allwn ddyfalu ar sut mae dysgu’n effeithio ar ddefnydd mewn gwirionedd. 
Yn olaf, mae cipolwg ar dudalennau Cernyweg poblogaidd ar Facebook yn datgelu niferoedd uchel o aelodau, gyda thystiolaeth gref o ran ymgysylltiad, yn enwedig gyda phostiadau sy’n cynnwys Cernyweg hygyrch, neu sy’n cynnig cyfleoedd i ddysgu. Fodd bynnag, ychydig o gynnwys gwreiddiol yn Gernyweg sydd, neu ymgysylltiad ag ef hyd yn oed lle mae ar gael. Yn dilyn Cunliffe (2021), mae’r data yn awgrymu bod dysgwyr Cernyweg yn gwerthfawrogi gofod rhithwir i ryngweithio gyda dysgwyr heb bwysau – ac i uniaethu’n rhan o gymuned Gernyweg – er nad ydynt yn teimlo’n barod i fanteisio ar yr ‘anadle’, i ddefnyddio’r Gernyweg yn actif neu’n gyhoeddus. 
	Enw y dudalen
	Nifer o aelodau / ddilynwyr ar 31 Rhagfyr 2025 (miloedd)
	Nifer (a chynnwys) o bostiadau yn yr wythnos rhwng 24 a 31 Rhagfyr 2025
	Nifer o ymatebion i bostiadau

	Cornish Made Easy
	1.3
	1 – yn Saesneg gyda geirfa Cernyweg am Nadolig
	99, ac 6x sylwadau

	Kowethas: The Cornish Language Fellowship
	3.3
	2 – gan gynnwys un yn Saesneg gyda gwybodaeth am noson carolau Cernyweg mewn eglwys
	17, ac 2x rhannu

	I pledge to become more fluent in Cornish
	3.9
	30 – yn eu plith:
(a) 8x negeseuon ‘Nadelik Lowen’ / ‘Bledhen Nowydh Da’ yn Gernyweg neu’n ddwyieithog gan gyfranwyr rheolaidd
(b) 12x crewyr cynnwys yn rhannu fideos o gerddoriaeth, sesiynau Yeth an Werin ayyb yn Gernyweg
(c) 4x cwestiynau am ramadeg neu eirfa’r Gernyweg
(d) 3x adnoddau i ddysgu’r Gernyweg
	(a) 43-319
(b) 0-12
(c) 1-19
(d) 1-19



Trafodaeth 
Mae’r data yn awgrymu bod awdurdodau yng Nghymru a Chernyw wedi bod yn llwyddiannus o leiaf i gyflawni rhywfaint o sefydlogrwydd o ran trosglwyddo’r iaith a chreu siaradwyr newydd. Serch hynny, mae’n ymddangos bod y ddwy strategaeth, Cymraeg 2050: Miliwn o Siaradwyr a Strateji an Yeth Kernewek, yn brin o’r ffocws i fynd yr afael â’u heriau mwyaf: yn achos y Gymraeg, trosglwyddiad mewn teuluoedd annhraddodiadol; a’r Gernyweg, gosod a mesur deilliannau ieithyddol penodol ymhlith siaradwyr newydd.
Fel y gwelsom, mae pwyslais Cymraeg 2050 ar addysg ffurfiol fel modd o greu a meithrin siaradwyr newydd, gyda mesurau mewnbwn ar y cyfan, ond heb darged clir o ran trosglwyddiad rhwng y cenedlaethau (Llywodraeth Cymru, 2017, t.32). Nid yw’n syndod, felly, bod ymyriadau megis Cymru i Blant yn cyfuno nod cynyddu trosglwyddo’r iaith o rieni i blant ag annog rhieni i ddewis addysg cyfrwng Cymraeg, heb hyd yn oed dynodi’r mathau o deuluoedd y byddai’n manteisio’n orau o’r ymyriadau ar gael, neu osod targedau ar eu cyfer (Llywodraeth Cymru, 2019, t.34). Mae Cymraeg 2050 (Llywodraeth Cymru, 2017, t.17) yn nodi taw ‘dull cwrs bywyd’ yw ‘sail gysyniadol’ eu hagwedd, ac yn cyfeirio at ymchwil Pujolar a Puigdevall (2015) am ‘muda’, sef trobwynt mewn bywyd lle mae pobl ddwyieithog yn newid o ddefnyddio mwy o un iaith i’r llall.  Byddai’n ddiddorol gweld sut gallai mewnwelediadau empirig gan agwedd ‘cwrs bywyd’, sy’n seiliedig ar y ffactorau sy’n rhagweld muda i’r Gymraeg – megis ymchwil gan Hodges a Prys (2019) ar ddefnydd y Gymraeg yn y gymuned, a Tilley (2020) ar brofiadau siaradwyr newydd - gyfarwyddo ymyriadau dychmygus i annog trosglwyddo’r iaith lle mae bylchau. Er enghraifft, yn dilyn Strubell (1998), sut gallai Llywodraeth Cymru gefnogi entrepreneuriaid i ddod â chynhyrchion a gwasanaethau arloesol at ddant tadau, rhieni sengl a theuluoedd dwyieithog o oedrannau a dosbarthiadau cymdeithasol gwahanol i’r farchnad, i’w hannog i siarad Cymraeg gyda’u phlant – yn hytrach na dibynnu ar ysgolion? 
Yn achos siaradwyr newydd y Gernyweg, mae diffyg amcanion ieithyddol penodol (heblaw am gonsensws cyffredinol bod dechrau’n iau yn well) yn golygu nad oes data dibynadwy o ran sawl siaradwr Cernyweg sydd ac i ba safon o ruglder. Ymddengys fod ffigurau fel 8000 o ddysgwyr posibl mewn ysgolion a nodwyd gan AS De-Ddwyrain Cernyw (UK Parliament, 2025) yn seiliedig ar ddelfrydiaeth, yn hytrach na’r realiti lle mae agweddau cadarnhaol tuag at y Gernyweg mewn ysgolion yn cydbwyso erbyn blaenoriaethau a phwysau amrywiol eraill (Croome, 2015). Ar y sail hon, nid yw’n syndod nad oes targedau o ran siaradwyr actif, megis mynychwyr sesiynau Yeth an Werin neu gyfleoedd eraill i siaradwyr Cernyweg defnyddio’r iaith, a bod y ffocws ar ddangosyddion ansoddol (Neale et al, 2025). Wedi dweud hynny, mae tystiolaeth gan grwpiau Facebook yn dangos bod brwdfrydedd i ddysgu’r Gernyweg, a photensial y cyfryngau cymdeithasol i alluogi hyn. Hyd yn oed os dim ond am y math o ddibenion symbolaidd y mae Fishman (2001, t.477) yn dangos dirmyg tuag atynt, os mae hyn yn ystyrlon i’r Cernywiaid ac yn chwarae rôl yn eu cysylltiad â’u treftadaeth, onid yw hyn yn beth da – yn enwedig o ystyried bod un astudiaeth wedi canfod nad o reidrwydd a ydy pobl sy’n dysgu Cernyweg am ei defnyddio yn eu bywydau, ond am resymau personol ac emosiynol (Harasta, 2017)? Hefyd, mae tystiolaeth o ymgeiswyr arholiadau (Kesva an Taves Kernewek, 2026) yn awgrymu bod o leiaf rhai ddysgwyr yn dyfnhau eu hymrwymiad i’r iaith yn actif, a allai arwain at dwf teuluoedd gyda lefel o Gernyweg i’w throsglwyddo yn y dyfodol.   

Casgliad
Heb os, mae’r Gymraeg a’r Gernyweg mewn sefyllfaoedd hynod wahanol yn wrthrychol o ran eu bywiogrwydd presennol o dan y fframweithiau (Fishman, 2001; Lewis a Simons, 2010), sy’n siapio’r blaenoriaethau a’r ymyriadau posibl i ddylunwyr polisi. Mae’r ddwy iaith hefyd mewn llefydd gwahanol o ran argaeledd ac helaethder data i lywio polisi. Fodd bynnag, yn y bôn, mae’r Gymraeg a’r Gernyweg yn perthen i gymunedau ethno-ieithyddol cydnabyddedig, ac mae’r dystiolaeth yn dangos bod y ddwy gymuned o blaid tyfu defnydd eu hieithoedd yn y gymuned. 
Ar ben hynny, os ydym yn dehongli ‘trosglwyddo’ yn eang (ac, fel y gwelsom, mae’r ddwy iaith yn problemeiddio agweddau ar fframweithiau trosglwyddo iaith), mae’r Gymraeg a’r Gernyweg wedi cael o leiaf rhyw faint o lwyddiant o ran creu siaradwyr newydd. Serch hynny, mae gan Lywodraeth Cymru a Konsel Kernow yr un math o ddiffygion o ran sicrhau bod amcanion eu hymyriadau yn gyson â’r nod hwn – gyda ffocws gormodol ar ysgolion i wneud iawn am ddiffyg cynllunio trosglwyddo mewn meysydd eraill – ac yn canolbwyntio’n ddigon ar allbynnau yn lle mewnbynnau. 

